泉州貢闈慶成
作者：真德秀
朝代：宋

paragraphs: 維南有州古佛國，選佛場開自疇昔。
誰歟經始梅溪翁，萬桂森森皆手植。
文風日盛賢材多，粉袍立鵠肩相摩。
萬間庇士豈不欲，環視柰無餘地何。
那知吉壤在咫尺，鬼神撝呵天所惜。
一朝幻出青瑶宮，山靈獻卜龍避席。
昔虞局促今恢舒，乘黄騁足騰康衢。
闢新葺舊兩輝映，美哉輪奐雄規橅。
歲直金虬大魁出，賸喜慶成逢此日。
來春甲子又一周，天相吾泉真可必。
蟬聯四坐皆豪英，一樽敬爲諸君傾。
浮雲富貴靡定態，要看名節留芬馨。
我今歸作漁樵侶，清夢猶馳筍江滸。
鳳鳴側耳聽朝陽，把酒空山爲起舞。